《送江充之郎中知温州》
宋代·喻良能

岩廊拱神圣，岳牧用才良。
委寄晋藩镇，飞腾汉省郎。
缣推非矫激，绵蕝岂寻常。
花粲挥毫玉，风生漱齿霜。
儿童骑截竹，父老候甘棠。
五马晴熏细，双旌晓月凉。
清香凝燕寝，春草梦池塘。
乳哺苏民瘼，生薪束吏行。
谢楼山色净，孤屿海天长。
信美毋多恋，遄归觐建章。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。